Προηγούνται για την πολυπόθητη έξοδο πέντε κατηγορίες κρατούμενων, ενώ για όσους δεν εμπίπτουν σε αυτές θα προβλεφθούν ανθρώπινες συνθήκες στέγασης, σίτισης και περίθαλψης.



Σύμφωνα με το Έθνος, ελεύθεροι αναμένεται να αφεθούν:



Όσοι κρατούνται για περισσότερους από 18 μήνες, που είναι το ανώτατο όριο διοικητικής κράτησης.

Τα ασυνόδευτα ανήλικα.

Οι αιτούντες άσυλο, εφόσον δεν υπάρχει λόγος απειλής της εθνικής ασφάλειας.

Εκείνοι για τους οποίους είναι ανέφικτη η απέλασή τους και δεν μπορεί να παραμένουν επ' αόριστον στα κέντρα κράτησης.

Ευάλωτες ομάδες, όπως έγκυες, υπερήλικες, ασθενείς κ.ά.

Τις τελευταίες ημέρες βρίσκονται σε εξέλιξη πυρετώδεις διαβουλεύσεις για να εξασφαλιστεί κατάλληλη στέγη στους ασυνόδευτους ανήλικους που βρίσκονται σε κέντρα κράτησης.



Ο αναπληρωτής υπουργός Προστασίας του Πολίτη, Γιάννης Πανούσης, μετά την επίσκεψή του στο κέντρο κράτησης της Αμυγδαλέζας προανήγγειλε την κατάργηση των συγκεκριμένων κέντρων.



«Πήγα για να εκφράσω τη θλίψη μου, αλλά με αυτό που είδα είπα ότι ντρέπομαι. Το γνώριζα, αλλά δεν το είχα δει. Ο χειρότερος ρατσιστής να το έβλεπε, νομίζω ότι θα λύγιζε. Δεν μπορεί να υπάρχει αυτό το πράγμα» δήλωσε ο κ. Πανούσης.